Chay rikchanachiyta tukuruspanmi paykunapa ñawpaqninta Jerusalen llaqtaman rirqa.*
Olivos sutiyoq moqomanmi hichpaykurqa,
chay lawpim kachkan Betfage llaqtachawan Betania llaqtacha.
Chaymanta iskay discipulonkunata Jesus kachaspanmi nirqa:
—Riychik wak chimpa llaqtachata,
chayaruspaykichikmi tarinkichik manaraq pipapas sillakusqan watasqa malta asnota,
paskaramuspayá aysaramuychik.
Pipas:
“¿Imapaqtaq paskankichik asnoyta?”
nispa tapusuptikichikqa qamkunam ninkichik:
“Señormi necesitachkan” nispa.
Rispankum Jesuspa nisqanta hinalla tariykurqaku.
Asnoyoqkunañataqmi paskasqankuta rikuruspanku nirqaku:
—¿Imapaqtaq paskankichik asnoyta?
—nispa.
Chaymi paykunañataq nirqaku:
—Señormi necesitachkan —nispa.
Jesusman asnota aysaramuspankum pachankuwan caronarqaku chaymi Jesusñataq sillakuykurqa.
Riptinmi ñanman runakuna pachankuta mastarqaku.
Olivos Moqomanta uraykuchkaptinkum llapallan qatiqninkuna kusikuymanta qaparispa Diosta alabarqaku milagrokuna rikusqankumanta.
Paykunam nirqaku:
—¡Alabasqayá kachun Señorpa sutinpi hamuq Reyqa!
¡Hawkayay kachun hanaq pachapi!
¡Alto-altopi kaqkunayá Diosta alabachunku!
—nispa.
Wakin fariseokunañataqmi runakuna ukumanta lloqsiykuspanku Jesusta nirqaku:
—Yachachikuq,
upallachiy kay discipuloykikunata —nispa.
Chaymi Jesusñataq nirqa:
—Paykuna upallaruptinqa rumikunañach qaparinman —nispa.
Jerusalenman hichpaykuspanñataqmi llaqtata qawarispan waqarqa,
paymi nirqa:
—¡Ima allinraq kanman kay punchawnikipi hawkayaynikipaq kaqta entiendeykuptikiqa!
Kunanqariki qanmanta pakasqaraqmi kachkan.
Hamuchkanmi punchawkuna,
enemigoykikuna muyuriqnikipi cercota hatarichiptinkum mana maynintapas lluptiyta atinkichu.
Pampamanmi wischurusunki chaypi yachaqkunatawan,
perqaykipi rumikunapas manañam kanqachu,
watukamusuqniki Diosta mana reqsikusqaykirayku.